ТӨСӨЛ

**МОНГОЛ  УЛСЫН  ИХ  ХУРЛЫН**

**Т О Г Т О О Л**

**2021 оны  .... сарын  ....өдөр Улаанбаатар хот**

**Дугаар .....**

**Монгол Улсын Засаг захиргаа, нутаг дэвсгэрийн нэгжийг**

**өөрчлөх асуудлаар иргэдийн санал авах журам батлах тухай**

  Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн 13 дугаар зүйлийн 13.3 дахь хэсгийг үндэслэн Монгол Улсын Их Хурлаас ТОГТООХ нь:

        1.Монгол Улсын Засаг захиргаа, нутаг дэвсгэрийн нэгжийг өөрчлөх асуудлаар иргэдийн санал авах журмыг хавсралт ёсоор баталсугай.

 2. Энэ тогтоолыг Засаг захиргаа, нутаг дэвсгэрийн нэгж, түүний удирдлагын тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдсүгэй.

# МОНГОЛ УЛСЫН ИХ ХУРЛЫН ДАРГА      Г.ЗАНДАНШАТАР

Монгол Улсын Их Хурлын 2021 оны

......дугаар тогтоолын хавсралт

**МОНГОЛ УЛСЫН ЗАСАГ ЗАХИРГАА, НУТАГ ДЭВСГЭРИЙН НЭГЖИЙГ**

**ӨӨРЧЛӨХ АСУУДЛААР ИРГЭДИЙН САНАЛ АВАХ ЖУРАМ**

## Нэг. Нийтлэг үндэслэл

* 1. Энэ журмын зорилго Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн хүрээнд Засаг захиргаа, нутаг дэвсгэрийн нэгжийг өөрчлөх ажлыг төлөвлөх, зохион байгуулах, оролцогч талуудын саналыг тусгахад чиглэнэ.
  2. Монгол Улсын Засаг захиргаа, нутаг дэвсгэрийн нэгжийг (аймаг, сум, баг, нийслэл, дүүрэг, хороо) өөрчлөх хэрэгцээ шаардлагыг тодорхойлох, мэргэжлийн байгууллага болон иргэдийн саналыг авах, нөлөөллийн үнэлгээ хийх, өөрчлөх ажлыг зохион байгуулахад энэ журмыг баримтална.
  3. Тус журмыг хэрэгжүүлэхдээ Монгол Улсын Үндсэн хууль[[1]](#footnote-1), Монгол Улсын Засаг захиргаа, нутаг дэвсгэрийн нэгж, түүний удирдлагын тухай хууль[[2]](#footnote-2), Захиргааны ерөнхий хууль[[3]](#footnote-3), Хөгжлийн бодлого, төлөвлөлт, түүний удирдлагын тухай, Нийтийн сонсголын тухай хууль болон эдгээртэй нийцүүлэн гаргасан хууль тогтоомжийг үндэслэнэ.

## Хоёр. Журмын хүрээнд хэрэглэх нэр томьёо

Журмын хүрээнд дараах нэр томьёог хэрэглэнэ. Үүнд

* 1. Нэгжийг өөрчлөх гэдэгт шинээр байгуулах, татан буулгах, нэгтгэх, хуваах, шилжүүлэх зэрэг засаг захиргааны нэр харьяалал, нутаг дэвсгэрийн хэмжээ болон хилийн цэсийг шинэчлэн тогтоох, иргэний бүртгэлийн хөдөлгөөнийг;
  2. Нэгжийг шинээр байгуулах гэж тухайн орон нутагт иргэдийн суурьшил эрчимтэй нэмэгдсэн (энэ нь цаашид үргэлжлэх хандлагатай болсон);
  3. Нэгжийг татан буулгах гэж тухайн орон нутагт иргэдийн суурьшил эрчимтэй буурсан, эсвэл хүн оршин сууж амьдрах нөхцөл байдалд эрс өөрчлөлт орсон;
  4. Нэгжийг нэгтгэх гэж зэргэлдээх нэгжүүдийг нутаг дэвсгэр, засаг захиргааны хувьд нэгтгэх;
  5. Нэгжийг хуваах гэж нутаг дэвсгэр, засаг захиргааны хувьд хуваах;
  6. Нэгжийг шилжүүлэх гэж бүс нутгийн хөгжлийн таталцалтай уялдуулж тухайн нэгжийг өөр аймагт нутаг дэвсгэр, засаг захиргааны хувьд харьяалуулах;
  7. Нэгжийн өөрчлөлтийн төсөл гэж тухайн орон нутгийн нутаг дэвсгэр (газар, хилийн цэс, зааг), хүн ам зүй, газар зүйн байршил, эдийн засгийн бүтэц, төрийн болон нийтийн үйлчилгээний хүртээмж зэргийг тусгасан багц мэдээлэл юм.

## Гурав. Нэгжийг өөрчлөхөд баримтлах зарчим

* 1. **Төрийн байгууламжийн нэгдмэл** **байх зарчим**: Улс нь аймаг, нийслэлийг; аймаг нь сумаа; сум нь багаа; нийслэл нь дүүргээ, дүүрэг нь хороогоо зохион байгуулах бөгөөд хуулиар тогтоосон үүрэг, бүрэн эрхийн хүрээнд ажиллана (нэгжийн чиг үүрэг тодорхой, удирдлага шаталсан байх, түвшин тус бүрдээ шийдвэр гаргах эрх үүрэг, хариуцлагатай байх);
  2. **Байгаль газар зүй, алслал**: Бүс нутгийн байгаль, уул нурууд болон голын ай сав, байгалийн нөөц, төвөөс алслагдсан байдал зэргийг тэнцвэржүүлэх;
  3. **Нутаг дэвсгэрийн зарчим:** Нэгжүүдийн нутаг дэвсгэр давхцахгүй байх буюу тухайн аймгийн нутаг дэвсгэрт зөвхөн өөрийн харьяаны сум, баг, суурин; нийслэлийн нутаг дэвсгэрт өөрийн харьяаны дүүрэг, хороо, хэсэг байна (Ө.х: Аймаг, сум алгассан байдлаар сум, дүүргийг байгуулахгүй[[4]](#footnote-4)). Нэгжийн удирдлагаас гаргасан шийдвэрийг орон нутагт байнга болон түр оршин суугчид баримталж, хэрэгжүүлдэг байх;
  4. **Үйлчилгээг дордуулахгүй байх**: Төрийн суурь (эрүүл мэндийн анхан шатны тусламж, цэцэрлэг, бага сургууль, цагдаа,..) үйлчилгээг иргэдэд хүртээмжтэй, чанартай хүргэх;
  5. **Нутгийн иргэдийг оролцуулах зарчим**: Нэгжийн өөрчлөлтийн төслийг иргэдэд мэдээлэх, саналыг авах, тусгах, зөвшилцөх, хэрэгжилтэд оролцуулах;
  6. **Угсаатан зүй, өв соёлыг хамгаалах**: Үндэстэн, угсаатны өвөрмөц шинжийн ондоошил-ижилсэл (ахуй, соёл, хэл, зан заншил нийтлэг болох) явцыг тэнцвэржүүлэх;
  7. **Төв сууринд үр ашиг, өгөөжтэй байх:** Аймгийн төв, сумын төв, дүүргүүдийн дэд бүтэц, усан хангамж, цэвэрлэх байгууламж, хог хаягдлыг цэвэрлэх устгах байгууламж, газар ашиглалтын үр өгөөжийг нэмэгдүүлэх, хүний үйл ажиллагаанаас байгаль орчны эвдрэл, бохирдол үүсгэх хор хохирлыг бууруулах;

## Дөрөв. Нэгжийг өөрчлөхөд баримтлах шалгуур үзүүлэлт

* 1. Нутаг дэвсгэрийн хувьд дараах үзүүлэлтийг харгалзана. Үүнд:
     1. Нутаг дэвсгэрийн хэмжээ зохистой, тэнцвэртэй байх
     2. Алслагдсан байдал: аймгийн төвөөс сум, баг хүртэлх зай
     3. Төлөв: ердийн, алслагдсан, хилийн, төв суурин, орон нутгийн хот
     4. Хилийн цэс тодорхой байх
  2. Хүн амын нутагшил суурьшил, өсөлтийн дараах үзүүлэлтийг харгалзана. Үүнд:
     1. Хүн амын тоо, өсөлтийн хандлага (өсөлтийн хувь 1.05-аас дээш)
     2. Иргэд суурьшин амьдрах боломжтой байх (амьдрах нөхцөл, ажлын байр, өрхийн орлого)
     3. Хүн амын шилжих хөдөлгөөний татах/түлхэх хүчний хандлага
  3. Эдийн засгийн бүтэц
     1. Дэд бүтэц: зам тээврийн байдал, эрчим хүчний хангамж, усан хангамж, цэвэрлэх болон ариутгалын систем
     2. Орон нутгийн үйлдвэрлэл, үйлчилгээ; Хөдөө аж ахуй (мал аж ахуй, газар тариалан, ой, бусад); Боловсруулах үйлдвэр; Үйлчилгээ зэрэг тодорхой бөгөөд хоршин ажиллах боломжтой байх (мезо түвшинд кластер үүсгэж байх; ДНБ-нд эзлэх болон оруулах хувь, хэмжээ тодорхой)
  4. Нийгмийн үйлчилгээний хүртээмж, чанар
     1. Эрүүл мэндийн үйлчилгээ (сум, баг, өрхийн эмнэлэг, түргэн тусламж)
     2. Боловсрол (сургуулийн өмнөх, бага дунд боловсрол)
     3. Гэмт хэргээс урьдчилан сэргийлэх
     4. Нийгмийн бусад үйлчилгээ
  5. Төрийн болон Нутгийн захиргааны ажил үйлчилгээ

## Тав. Нэгжийн өөрчлөлтийг хэрэгжүүлэх ажлын хэсгийн зохион байгуулалт

* 1. Нэгжийн өөрчлөлтийн төслийг боловсруулах, хэлэлцэх, иргэдээс санал авах ажлыг зохион байгуулах үүрэг бүхий Ажлын хэсэг байгуулна.
  2. Ажлын хэсгийг ИТХ зохион байгуулах бөгөөд бүрэлдэхүүнд нь ЗД-ийн дэргэдэх Хөгжлийн бодлого, төлөвлөлтийн нэгж[[5]](#footnote-5) болон холбогдох мэргэжлийн агентлагуудаас мэргэжилтэн оролцуулна. Шаардлагатай тохиолдолд Ажлын хэсгийн салбар комиссыг байгуулж болно.
  3. Нэгжийн өөрчлөлтийн төслийг хэлэлцэх, санал авахдаа эрх ашиг нь хөндөгдөж болзошгүй зэргэлдээх нэгжийн төлөөллийг ажлын хэсэгт оролцуулна[[6]](#footnote-6).

## Зургаа. Холбогдох мэргэжлийн байгууллагаас санал авах, хэлэлцүүлэх

* 1. ЗГ-ын ХЭГ нь аймаг, орон нутгийн зэрэглэлтэй хотыг өөрчлөх төсөлтэй холбогдох ажил, зохион байгуулалт, бүтэц, хүний нөөц, зардлын төсвийг Яам, агентлагуудаас (БХЯ, ЭМЯ, БШУЯ, ГХГЗЗГ гэх зэрэг) авч, нэгтгэнэ.
  2. Аймгийн ЗДТГ нь сум, баг, Нийслэлийн ЗДТГ нь дүүрэг, хороог өөрчлөх төсөлтэй холбогдох ажил, зохион байгуулалт, хүний нөөц, зардлын төсвийг холбогдох Агентлагуудаас авч, нэгтгэнэ.
  3. Нэгжийн өөрчлөлтэй холбогдох төслийг санаачлагч байгууллага хийнэ (Хавсралт1).
  4. Хилийн сумыг өөрчлөхтэй холбоотой асуудлаар Батлан хамгаалах яам, Хил хамгаалах ерөнхий газраас санал авна.
  5. Нэгжийн өөрчлөлтэй холбогдох төсөл, төсвийг холбогдох Яам, Агентлагууд хийхэд чиг үүргийн дагуу оролцох бөгөөд уулзалт, хэлэлцүүлгийг хамтарч хийнэ.

## Долоо. Хууль ёсны ашиг сонирхол, эрх нь хөндөгдөх бүлгээс санал авах

* 1. Нэгжийн өөрчлөлт хийгдэхээс өмнө тухайн орон нутгийн иргэдийн нийтлэг эрх ашиг, сонирхол зөрчигдөхөөс сэргийлж иргэдийн санаа бодлыг сонсох, нөлөөллийн үнэлгээг зохион байгуулна. Дараалал:
     1. Орон нутгийн иргэдэд өөрчлөлтийн төслийг урьдчилан мэдэгдэнэ[[7]](#footnote-7).
        1. Өөрчлөлтийн төслийг сумын ИТХ, багийн ИНХ нь иргэдэд 3 сарын дотор хэвлэмэл танилцуулга, уулзалт зэрэг хэлбэрээр мэдэгдэнэ (өвөлжөө, хаваржаа, зусланд буух, отор нүүдэл хийх зэргээр алслагдсан болон цаг үеийн хүндрэл зэргийг тооцож аль болох мэдээлэл авах, мөн хариу хэлэх боломжийг олгох).
        2. Өөрчлөлтийн төслийг дүүргийн ИТХ, хорооны ИНТ нь иргэдэд 45 хонгийн дотор цахим, хэвлэмэл, уулзалт зэрэг хэлбэрээр мэдэгдэнэ.
     2. Иргэдийн санаа бодлыг урьдчилсан байдлаар авна.
        1. Өөрчлөлтийн төсөлтэй холбоотой сум, багийн иргэдийн санаа бодлыг ИТХ, ИНТ-аар хэлэлцэж, дэмжсэн болон эс дэмжсэн учир шалтгаан; шийдвэр гарснаар бий болох өөрчлөлт, эрсдэл, зардалтай холбоотой санаа бодлыг сонсож, бичиж тэмдэглэнэ. Үүнийг нөлөөллийн шинжилгээнд тусгана.
        2. Өөрчлөлтийн төсөлтэй холбоотой дүүрэг, хорооны иргэдийн санаа бодлыг ИТХ, ИНТ болон цахимаар хэлэлцэж, дэмжсэн болон эс дэмжсэн учир шалтгаан; шийдвэр гарснаар бий болох өөрчлөлт, эрсдэл, зардалтай холбоотой санаа бодлыг сонсож, бичиж тэмдэглэнэ. Үүнийг нөлөөллийн шинжилгээнд тусгана.
     3. Захиргааны ерөнхий хууль, Захиргааны хэм хэмжээний акт бэлтгэх явцад нөлөөллийн шинжилгээ хийх аргачлалын дагуу Нөлөөллийн шинжилгээг ажлын хэсэг хийнэ (Хавсралт 2).
     4. Үйл ажиллагаа болон эрх нь зөрчигдөж болзошгүй талуудтай уулзаж, тайлбар, танилцуулга, хэлэлцүүлэг хийж, зөвшилцөнө.
     5. Иргэдээс санал асуулга авч, дүнг ИТХ, түүний Ажлын хэсэг гаргана.
     6. Шийдвэрийг ЗГ-ын Хэрэг эрхлэх газарт хүргүүлнэ.
  2. Нэгжийн өөрчлөлт хийгдсэний дараа иргэний болон бусад бүртгэлүүд өөрчлөгдөх зардлыг төрөөс хариуцна. Улсын бүртгэл, мэдээллийн санд өөрчлөлт хийх (хаягийн бүртгэл, иргэний бүртгэл, үл хөдлөхийн бүртгэл, хаягжуулт).

## Найм. Талуудын оролцоо, саналын дүнг нэгтгэх

* 1. Засаг захиргаа, нутаг дэвсгэрийн нэгжийг өөрчлөх асуудлыг шийдвэрлэхдээ орон нутгийн иргэдээс өөрчлөлтийн төслийг “дэмжиж байна”, “дэмжихгүй” гэсэн хоёр санал авна.
  2. Санал хураалтад тухайн нутагт байнга оршин суугч, сонгуулийн насны иргэдийн олонх (51 хувиас дээш) оролцсон бол санал авах ажлын дүнг хүчинтэйд тооцно.
  3. Нэгжийн өөрчлөлтөд зөвхөн нэг нэгж хамрагдах тохиолдолд 66 хувиас (2/3) дээш саналыг хүчинтэйд тооцно.
  4. Нэгжийн өөрчлөлтөд хоёр нэгж зэрэг (газар нутаг, хилийн цэс, иргэдийн харьяалал) хамрагдах тохиолдолд талуудын саналыг хувь тэнцүүлж тооцно. Хоёр нэгжийн санал хураалтад орох бүртгэлтэй хүний тоог хооронд нь (их, бага) харьцуулж, гарсан дүнгээр хүн амын тоо бага нэгжийн санал өгсөн иргэдийн тоог үржүүлнэ[[8]](#footnote-8). Хоёр нэгжийн тэнцүүлсэн саналын дундаж 51 хувиас дээш бол хүчинтэйд тооцно.
  5. Нэгжийн өөрчлөлтөд хоёроос олон нэгж зэрэг хамрагдах тохиолдолд санал хураалтыг хоёр, хоёроор болгож, тус тусад авч, дээрх аргаар тооцно.

## Ес. Хариуцлага

* 1. Энэ журмыг зөрчсөн аймаг, нийслэл, сум, дүүргийн ИТХ, түүний төлөөлөгч, ажлын хэсгийн гишүүн, төрийн албан хаагч, албан тушаалтан, хуулийн этгээдийн үйлдэл нь гэмт хэргийн шинжгүй бол тэдгээрт Төрийн албаны тухай болон холбогдох бусад хууль тогтоомжид заасан хариуцлага хүлээлгэнэ. Тухайлбал:
     1. Нэгжийн өөрчлөлтийн төслийн боловсруулалтад алдаа гаргасан;
     2. Нэгжийн өөрчлөлтийн төслийг иргэдэд таниулах, мэдээлэх, санаа бодлыг сонсох ажлын зохион байгуулалтын алдаа гаргасан;
     3. Нэгжийн өөрчлөлтийн талаарх нөлөөллийн үнэлгээг дутуу хийсэн;
     4. Нэгжийн өөрчлөлтийн талаарх иргэдийн саналыг хураах явцад алдаа гаргасан;
     5. Нэгжийн өөрчлөлтийн талаарх шийдвэрийг холбогдох байгууллагад уламжлах ажлыг санаатайгаар хоцроох;
     6. Бусад.

# Хавсралт

## Хавсралт 1. Нэгжийн нөхцөл байдал болон ирээдүйн төсөөлөл

|  |  |  |  |  |  |  |
| --- | --- | --- | --- | --- | --- | --- |
| № | Шалгуур үзүүлэлт | Нэгж 1 | | Нэгж 2 | | Тайлбар |
| Одоогийн байдал | Төсөл | Одоогийн байдал | Төсөл |  |
| 1.1 | **Харьяалал** (аймаг, сум, нийслэл, дүүрэг) |  |  |  |  |  |
| 1.2 | **Нэгжийн төрөл** (аймаг, сум, баг, дүүрэг, хороо) |  |  |  |  |  |
| 1.3 | **Нэгжийн төлөв** (аймгийн төв, ердийн, алслагдсан, хилийн, орон нутгийн хот) |  |  |  |  |  |
| 1.4 | **ЗЗНД-ийн нэгжтэй холбогдох асуудал** |  | | | |  |
| 1.5 | **Өөрчлөлтийн төрөл** (шинээр байгуулах, татан буулгах, нэгтгэх, хуваах, шилжүүлэх) |  | |  | |  |
| 1.6 | **Нутаг дэвсгэрийн хэмжээ** (га-гаар) |  |  |  |  |  |
| 1.7 | **Алслагдсан байдал**:  УБ-аас нэгж хүртэлх зай  Аймгийн төвөөс сум хүртэлх зай Сумаас багийн төв хүртэлх зай Хамгийн ойрхон таталцлын төв хүртэлх зай |  |  |  |  |  |
| 1.8 | **Хилийн цэс, зааг**  (аймаг, нийслэл, сум, дүүргийн хилийн цэс; баг, хорооны нутаг дэвсгэрийн зааг) тогтоосон баримт (шийдвэр, зураг, цэгийн товчоо), төсөл (зураг, цэгийн товчоо), өөрчлөлт хэмжээ |  |  |  |  |  |
| 1.9 | **Байгаль орчин**  Байгалийн бүс, голын ай сав, уул нурууд, нөөц, эх үүсвэр Байгаль хамгаалах үйл ажиллагаа Байгаль орчинд учруулах эрсдэл, түүнээс сэргийлэх |  |  |  |  |  |

|  |  |  |  |  |  |  |
| --- | --- | --- | --- | --- | --- | --- |
| № | Шалгуур үзүүлэлт | Нэгж 1 | | Нэгж 2 | | Тайлбар |
| Одоогийн байдал | Төсөл | Одоогийн байдал | Төсөл |  |
| 2.1 | **Хүн ам зүй** Хүн амын тоо, өрхийн тоо (2010, 2020 он) Хүн амын өсөлтийн хувь  Сонгуулийн насны хүний тоо (18+) |  |  |  |  |  |
| 2.2 | **Шилжих хөдөлгөөн**  Ирэх урсгал тоо, хувь  Гадагш шилжих тоо, хувь  Татах хүчний онцлог  Түлхэх хүчний онцлог |  |  |  |  |  |
| 2.3 | **Орон нутгийн аж ахуй, үйлдвэрлэл, онцлог** (мал аж ахуй; газар тариалан; уул уурхай; үйлдвэр,...) |  |  |  |  |  |
| 2.4 | **Өрхийн орлогын гол эх үүсвэр** (төрөл тус бүрийн хувь) |  |  |  |  |  |
| 3.1 | **Зам тээврийн байдал**  Хучилттай зам  Сайжруулсан зам  Төмөр зам |  |  |  |  |  |
| 3.2 | **Эрчим хүчний хангамж**  Төвийн эрчим хүч, чадал  Бусад, чадал |  |  |  |  |  |
| 3.3 | **Усан хангамж**  Эх үүсвэр, чанар |  |  |  |  |  |
| 3.4 | **Цэвэрлэх байгууламж**  Ахуйн хатуу хог хаягдлын татан авалт, боловсруулалт  Бохир усны систем, ариутгал Үйлдвэрийн хог хаягдлын татан авалт, боловсруулалт, устгал |  |  |  |  |  |
| 4.1 | **Эрүүл мэндийн үйлчилгээ** Үйлчилгээний байгууллага (сум, баг, өрхийн эмнэлэг, түргэн тусламж) Хамран үйлчлэх хүрээ  Үйлчилгээний тоо  Орон тоо, төсөв |  |  |  |  |  |
| 4.2 | **Боловсрол**  СӨБ-ийн тоо, хүчин чадал, хамрагдалт, орон тоо ЕБС-ийн тоо, хүчин чадал, хамрагдалт, орон тоо |  |  |  |  |  |
| 4.3 | **Гэмт хэргээс урьдчилан сэргийлэх**  Цагдаагийн байгууллагын хүчин чадал, орон тоо  Шүүхийн байгууллагын хамрах тойрог  Бусад |  |  |  |  |  |
| 4.4 | **Нийгмийн бусад үйлчилгээ**  Гэр бүл, хүүхэд залуучууд  Ахмад настан Халамж үйлчилгээ Татвар  Нийгмийн даатгал, ЭМД  Бусад |  |  |  |  |  |
| 4.5 | **Төрийн байгууллагын ажил үйлчилгээтэй холбогдох бүтэц, орон тоо, төсөв** (байгууллага тус бүрээр хийж, дүнг нэгтгэнэ) |  |  |  |  |  |

Жич: Тухайн нэгжийн одоогийн нөхцөл байдал, ирээдүйн төсөөлөл бүхий төслийг холбогдох мэргэжлийн агентлаг, байгууллагууд хийж, Ажлын хэсэгт ирүүлэхдээ нэмэлт материалыг хавсаргана.

## Хавсралт 2. Нэгжийг өөрчлөх нөлөөллийн шинжилгээ

ЗЗНДН-ийг өөрчлөх нөлөөллийн шинжилгээг Захиргааны ерөнхий хуулийн 61.4, 61.6 болон Захиргааны хэм хэмжээний актын төсөл бэлтгэх явцад нөлөөллийн шинжилгээ хийх аргачлалд (Хууль зүй, дотоод хэргийн сайдын тушаал: 2018.07.25 №А/147) үндэслэж хийнэ.

1. Ялгаварлан гадуурхсан эсхүл аль нэг бүлэгт давуу байдал үүсгэх эсэх: өөрчлөлт хийгдсэн баг, хорооны иргэдэд ялгаатай байдал үүсэх эсэх;
2. Хүний эрхийг хязгаарласан зохицуулалт агуулж байгаа эсэх: хэрэв тийм бол хуульд нийцсэн эсэх
3. Жендерийн эрх тэгш байдлыг хангасан эсэх: Нэгжийн өөрчлөлтийн талаарх санал асуулга, хэлэлцүүлэгт иргэдийн тэгш оролцуулах
4. Дотоодын аж ахуйн нэгж болон гадаадын хөрөнгө оруулалттай аж ахуйн нэгж хоорондын өрсөлдөөнд нөлөө үзүүлэх эсэх:
5. Хязгаарлагдмал өрсөлдөөний улмаас үнийн хөөргөдөл бий болох эсэх: Иргэдийн хүнс болон суурь хэрэгцээний барааны нийлүүлэлт, үнэд өөрчлөлт орох
6. Аль нэг аж ахуйн нэгжид, ялангуяа зах зээлд шинээр орж ирж байгаа аж ахуйн нэгжүүдийн хувьд бэрхшээл, хүндрэл бий болох эсэх:
7. Төрийн байгууллага болон бусад иргэн, хуулийн этгээдэд захиргааны шинж чанартай нэмэлт ачаалал бий болох эсэх: Бүртгэл, мэдээлэл, үйлчилгээ авах
8. Аж ахуйн нэгжийн үйл ажиллагааг зогсооход хүргэх эсэх:
9. Эдийн засаг, нийгмийн болон бусад үйл ажиллагаанд ямар нэгэн саад хориг тогтоох эсэх, хэрэв тийм бол тэр нь хуульд нийцсэн эсэх:
10. Хэрэглэгчдийн эрх ашигт нөлөөлөх эсэх: Иргэдийн ахуй амьдралд эерэг, сөрөг нөлөө
11. Хүнд суртал, авлига гарах нөхцөл, боломж бүрдүүлсэн байж болзошгүй зохицуулалт байгаа эсэх, байгаа бол тэр нь хуульд нийцсэн эсэх:

1. Тус хуулийн 4 дүгээр бүлгийн 57 дугаар зүйлийн 3. Засаг захиргаа, нутаг дэвсгэрийн нэгжийг өөрчлөх асуудлыг эдийн засгийн бүтэц, хүн амын байршлыг харгалзан, тухайн нутгийн иргэдийн саналыг үндэслэн Засгийн газрын өргөн мэдүүлснээр Улсын Их Хурал шийдвэрлэнэ. [↑](#footnote-ref-1)
2. Тус хуулийн 13 дугаар зүйл. Засаг захиргаа, нутаг дэвсгэрийн нэгжийг өөрчлөх, 14 дүгээр зүйл. Аймаг, сум, нийслэл, дүүргийн хилийн цэс, баг, хорооны нутаг дэвсгэрийн зааг. [↑](#footnote-ref-2)
3. Тус хуулийн 6 дугаар бүлгийн 59, 60, 61, 62, 64, 65, 66, 67, 68 дугаар зүйл. [↑](#footnote-ref-3)
4. Үүнийг зөрчсөн жишээ: Нийслэлийн Багануур, Бага хангай дүүргийнхэн Нийслэлд ирэх, очихын тулд Төв аймгийн Эрдэнэ, Баяндэлгэр, Баяндэлгэр сумын нутгаар дамжин явах; Сэлэнгэ аймагт Дархан-Уул, аймаг байгуулагдсанаар Баянгол, Мандал, Сайхан зэрэг сумынхан аймгийнхаа төв ирэх, очихын тулд Дархан-уул аймгаар дамжин явах; [↑](#footnote-ref-4)
5. Хөгжлийн бодлого, төлөвлөлт, түүний удирдлагын тухай хуулийн 7.1. Хөгжлийн бодлого, төлөвлөлтийн тогтолцоо нь улсын түвшинд үндэсний хөгжлийн бодлого, төлөвлөлтийн асуудал эрхэлсэн төрийн захиргааны байгууллага, салбарын түвшинд төрийн захиргааны төв болон төрийн захиргааны байгууллагууд, орон нутгийн түвшинд аймаг, нийслэл, сум, дүүргийн Засаг даргын дэргэдэх хөгжлийн бодлого, төлөвлөлтийн нэгжээс бүрдэнэ. [↑](#footnote-ref-5)
6. Аймгийн төвийн сумын газар нутгийн хэмжээг тэлэх асуудал хэлэлцэх бол газар нутгаас авч буй сумын иргэд, ИТХ-ын төлөөллийг оролцуулна. [↑](#footnote-ref-6)
7. Захиргааны ерөнхий хуулийн 62.1. Захиргааны хэм хэмжээний актын төслийг тухайн захиргааны байгууллагын цахим хуудас болон мэдээллийн самбарт 30-аас доошгүй хоногийн хугацаанд байрлуулж санал авна. (гуч ба түүнээс дээш) [↑](#footnote-ref-7)
8. Жишээ 1: Аймгийн төвийн сум 15000 хүнтэй, зэргэлдээх сум 3000 хүнтэй бол аймгийн төвийн 1 иргэний саналыг 1; зэргэлдээх сумын 1 иргэний саналыг 5 гэж тооцно. Жишээ 2: 1-р сум 5500 хүнтэй, 2-р сум 2500 хүнтэй бол 1-р сумын 1 иргэний саналыг 1; 2-р сумын 1 иргэний саналыг 2.2 гэж тооцно. [↑](#footnote-ref-8)